**Charles Baudelaire,**

**Pesem o albatrosu**

Interpretacija pesmi

Pesem, ki spada med najbolj znane Baudelaire-ove pesmi, je izrazito novoromantična. Sodobna smer se kaže predvsem v krutem in resničnem nasprotju med željo po svobodi in popolnosti ter resničnostjo povprečnosti in zavračanja.

Albatros, ta mogočna ptica, polna življenjskega zanosa in dih jemajoče zunanjosti, postane nepomembna, celo smešna v ujetništvu primitivnih in prezira vrednih mornarjev. Njena lepota zaživi šele na svobodi, v objemu prostranega neba, kjer lahko dokaže svojo hitrost, moč in spretnost. Vse te vrline ne pomenijo nič tam, kjer jih ne more izraziti - se pravi v okolju, kjer jo omejujejo ljudje, v tem primeru mornarji. Ključna ideja pesmi je poistovetenje pesnika z albatrosom, saj se prav tako utesnjenega in osramočenega lahko počuti pesnik, ki je prisiljen ustvarjati, živeti in delati v bodisi malomeščanskem okolju bodisi v še bolj primitivni okolici. Pomanjkanje navdiha in duhovnega izziva se kaže predvsem v nezmožnosti ustvarjanja in duhovnem stanju, imenovanem spleen, značilnosti časa dekadence. Krutost pesmi je v tem, da mornarji vzamejo albatrosa na ladjo, in mu s tem uničijo ponos in življenje, samo in izključno zaradi lastne zabave. Tudi pesnik v nenaklonjenosti okolice prepoznava posmeh ljudi in to ga vodi v še večjo melanholijo.

Občutek utesnjenosti in življenjskega obupa je pogost motiv v literarnih delih, posebno znan pa je za t.i. Preklete pesnike, ki jim je njihova večna razdvojenost med materializmom družbe in željo po višjem svetu, svetu umetnosti, povzročala duševne bolečine in neprilagojenost družbi, ki se je prav zato še bolj obračala stran od njih, in temu bi lahko rekli tudi začaran krog poetičnih duš.